CELEX: 32014D0059
Language: lt
Date: 1391558400000
Title: 2014/59/ES: 2014 m. vasario 5 d. Komisijos sprendimas dėl saugos reikalavimų, kuriuos pagal Europos Parlamento ir Tarybos direktyvą 2001/95/EB dėl bendros gaminių saugos turi atitikti buitiniams lazeriniams gaminiams taikomi Europos standartai  Tekstas svarbus EEE

6.2.2014   
            
            
               LT
            
            
               Europos Sąjungos oficialusis leidinys
            
            
               L 36/20
            
         
      KOMISIJOS SPRENDIMAS
   
   2014 m. vasario 5 d.
   dėl saugos reikalavimų, kuriuos pagal Europos Parlamento ir Tarybos direktyvą 2001/95/EB dėl bendros gaminių saugos turi atitikti buitiniams lazeriniams gaminiams taikomi Europos standartai
   (Tekstas svarbus EEE)
   (2014/59/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2001 m. gruodžio 3 d. Europos Parlamento ir Tarybos direktyvą 2001/95/EB dėl bendros gaminių saugos (1), ypač į jos 4 straipsnio 1 dalies a punktą,
   kadangi:
   
               (1)
            
            
               gaminiams, kurie patenka į Direktyvos 2001/95/EB taikymo sritį ir kurie atitinka nacionalinius standartus, kuriais į nacionalinę teisę perkeliami pagal minėtą direktyvą parengti Europos standartai, taikoma saugos prielaida tiek, kiek tai susiję su rizika, kuriai taikomi minėti standartai;
            
         
               (2)
            
            
               Europos standartai turi būti rengiami remiantis saugos reikalavimais, kuriais užtikrinama, kad standartus atitinkantys gaminiai atitinka Direktyvos 2001/95/EB 3 straipsnyje išdėstytus bendruosius saugos reikalavimus;
            
         
               (3)
            
            
               lazeriniai gaminiai (konkrečiai – rankiniai baterijomis maitinami lazeriniai žymekliai), galintys pažeisti akis ir odą, tapo plačiai prieinami vartotojams;
            
         
               (4)
            
            
               šiuo metu lazeriniams gaminiams taikomame Europos standarte (EN 60825–1:2007 „Lazerinių gaminių sauga. 1 dalis. Įrangos klasifikavimas ir reikalavimai“) numatyta, kad būtina įvertinti lazerinių gaminių keliamą pavojų, kad lazeriniai gaminiai turi būti paženklinti reikiamais įspėjamaisiais ženklais ir kad prie jų turi būti pridėtos naudotojo instrukcijos, kuriose būtų pateikta visa svarbi su sauga susijusi informacija. Vis dėlto atitiktis minėtam standartui neužtikrina, kad lazerinis gaminys yra saugus naudoti vartotojams;
            
         
               (5)
            
            
               šiuo metu plačiai sutariama, kad pagal 4 konstatuojamojoje dalyje minėtame standarte nustatytą klasifikaciją 1, 1M ir 2M klasės lazeriniai gaminiai gali būti laikomi saugiais vartotojams naudoti (jei 1M ir 2M klasės gaminių atveju optiniais stebėjimo prietaisais nedaromas lazerio spinduliuotės poveikis). Tačiau tai netaikoma kitų klasių lazeriniams gaminiams;
            
         
               (6)
            
            
               Europos standartai turėtų būti rengiami taip, kad nebūtų trukdoma diegti technines inovacijas. Todėl buitiniams lazeriniams gaminiams taikomais standartais nereikėtų visiškai uždrausti gaminių, kurie gali būti naudojami saugiai, atsižvelgiant į tai, kad bet koks išnykstantis arba neišnykstantis akių pažeidimas ar netyčinis odos pažeidimas neatitinka aukšto vartotojų sveikatos ir saugos apsaugos lygio;
            
         
               (7)
            
            
               todėl tam, kad būtų galima Europos standartizacijos institucijoms pateikti prašymą parengti naują Europos standartą arba iš dalies pakeisti šiuo metu galiojantį Europos standartą, tikslinga buitiniams lazeriniams gaminiams nustatyti saugos reikalavimus;
            
         
               (8)
            
            
               šiame sprendime numatytos priemonės atitinka Bendros gaminių saugos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sąvokų apibrėžtys
   Šiame sprendime vartojamų terminų apibrėžtys:
   
               1)
            
            
               buitinis lazerinis gaminys – bet kuris gaminys arba komponentų rinkinys:
               
                           a)
                        
                        
                           kuris yra skirtas vartotojams arba kuris, tikėtina, bus vartotojų naudojamas pagrįstai numanomomis sąlygomis net ir tuo atveju, kai nėra jiems skirtas, taip pat
                        
                     
                           b)
                        
                        
                           kuris yra arba kuriame yra lazeris arba lazerinė sistema ir kurį naudojant galima prieiga prie lazerio spinduliuotės;
                        
                     
         
               2)
            
            
               vaikams patrauklus buitinis lazerinis gaminys – buitinis lazerinis gaminys:
               
                           a)
                        
                        
                           kuris dėl savo formos ir dizaino yra panašus į tai, kas, kaip bendrai pripažįstama, yra patrauklu arba skirta naudoti vaikams, arba
                        
                     
                           b)
                        
                        
                           kuris turi bet kokią kitą su jo veikimu nesusijusią ypatybę ar charakteristiką, kuri gali būti patraukli vaikams;
                        
                     
         
               3)
            
            
               akių arba odos pažeidimas – bet koks išnykstantis arba neišnykstantis lazerio spinduliuotės poveikis, kuriuo daroma žala akių arba odos struktūrai ar funkcijai.
            
         2 straipsnis
   Saugos reikalavimai
   Saugos reikalavimai, kuriuos pagal Direktyvą 2001/95/EB turi atitikti buitiniams lazeriniams gaminiams taikomi Europos standartai:
   
               1)
            
            
               vaikams patrauklūs buitiniai lazeriniai gaminiai neturi pažeisti akių arba odos bet kokio lazerio spinduliuotės poveikio, kuris gali būti daromas bet kokiomis naudojimo sąlygomis, atveju, įskaitant atvejį, kai optiniais stebėjimo prietaisais poveikis daromas sąmoningai ir ilgą laiką;
            
         
               2)
            
            
               visi kiti buitiniai lazeriniai gaminiai neturi pažeisti akių arba netyčia pažeisti odos bet kokio lazerio spinduliuotės poveikio, kuris gali būti daromas įprastinėmis arba pagrįstai numatomomis naudojimo sąlygomis, įskaitant atsitiktinį arba netyčinį momentinį poveikį, atveju; bet koks tyčinis odos pažeidimas naudojant buitinius lazerinius gaminius atitinka aukšto vartotojų sveikatos ir saugos apsaugos lygį;
            
         
               3)
            
            
               atitiktis 1 ir 2 dalims užtikrinama techninėmis priemonėmis;
            
         
               4)
            
            
               jeigu lazerio spinduliuotės poveikis, dėl kurio gali būti pažeistos akys arba oda, gali būti daromas kitomis naudojimo sąlygomis, išskyrus nurodytąsias 2 dalyje, 2 dalį atitinkantys gaminiai turi būti pažymėti reikiamais įspėjamaisiais ženklais ir prie jų turi būti pridėtos naudotojo instrukcijos, kuriose turi būti pateikta visa svarbi su sauga susijusi informacija.
            
         3 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. vasario 5 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 11, 2002 1 15, p. 4.